越城步月不知子城已閉因托宿趙義齋宅
作者：董嗣杲
朝代：宋

paragraphs: 晚步初月髙，忘却子城閉。
客樓枕新荷，幾夜香襲袂。
羸骸奔走倦，不擬尚凝滯。
白面佳少年，塞途莫勝計。
低顔謝許可，不甘暗拭涕。
窮迫傍人籬，傍籬畏奴隸。
風采就衰憊，心孔轉昏翳。
見舟思江湖，懐隠睨松桂。
故人立霄漢，敢詫平生契。
兹時進退難，假宿義齋第。
官橋醉尉多，大懼獲重戾。
徘徊益羈愁，愈痛乏邊際。
讒毀那能免，失擁文侯篲。
身如被酒酣，心類垂旒綴。
嗟嗟文不績，有學謾經濟。
逆行且倒施，猶幸舌未敝。
月西黯蓬萊，城烏聲更厲。
借榻逢可人，度夜等匏繫。
履險復自笑，汨没信此世。
願逢陽明仙，餐霞度千歲。